
ALTERAE 

R. P? JO ANNIS ROOTHAAN 

PRAEPOSITI GENERALIS 
LITERAE 

AD PATRES AC FRATRES 
SOCIETATIS JESU. 


P. X. 


uamquam non est , quod dubitem , RR. PP. 
et FF. in. Christo Carissimi, quin omnes, 
quotquot Societatis se ac Sancti Ignatii filios 
esse gaudent , eo sint animo , ut non modo vo- 
cationis suae munera alacriter exercere et in 
iis labores quoscumque suscipere , verum etiam 
adversa quaeque fortiter tolerare parati sint , 
eaque divina gratia adspirante exoptare etiam 
soleant et gaudentes excipere ; tamen quae vi- 
vimus tempora illud a me postulare videntur , 
ut optime animatos confirmare , et qui forte in- 
firmiores sint in vobis excitare , omnes deni- , 
que in verbis Domini consolari pro modulo 
meo non omittam. Etenim quod S. Pater no- 
ster inde a primis Societatis exordiis divini- 
tus intellexisse visus est , quando Dominus , 
ita ut erat cum cruce , propitium se ipsi so- 
ciisque futurum promiserat ; quodque eumdem 

Parentem nostrum Societati deinceps et expe- 
t i isse, et a divina bonitate enixe postulasse ac- 
cepimus , ut ne unquam persecutionibus care- 
ret; id cum alias semper nec parce consecuta 
est liaec familia, tum maxime hisce nostris 
temporibus sane abunde experitur. Equidem 
certe nescio , an unquam antea tam multis in 
locis simul eodemque tempore , tamque uni- 
versalis in eam et in ejus nomen malevolorum 
cu jusque generis invidia vel odium insurrexe- 
rit , foeeunda seges calumniarum , contumelia- 
rum , vexationum , spoliationum , exiliorum , 
caeterorumque , quae hominibus mala dicun- 
tur, sunt autem insignia Dei dona. Plura ete- 
nim in hoc genere variis in locis unius fere 
anni spatio plurimi e nostris ut non ignora- 
tis, experti sunt, et an statim futurus sit finis, 
an non alibi etiam similia nostros aliquando 
maneant, saltem fas est dubitare. Itaque quod 
coram voce non licet , id per literas saltem 
efficere constitui, ut ad ea vos sentienda , quae 
his sunt accommodata temporibus , et nomine 
nostro et vocatione digna , qua possem ratio- - 
ne adhortarer. 

Et in primis quidem res est maxima sane 
gratulatione digna , nec video equidem , an 
quidquam aliud magis nos ad vocationem no- 
stram arctissime suramoque affectu comple- 
ctendam , et ad gratias de illa divinae Maje- 
stati agendas excitare debeat , quam ista ipsa 
consideratio : quod summa illa bonitas nos , 

fors nescientes.- quid nobiscurn ageretur , ad 
eam Societatem perduxerit , quae tantam habere 
partem meruit in illa praeclara sorte , quam 
Leatitudinis nomine insignire Christus Jesus 
dignatus est. Beati eritis , inquit , cum male- 
dixerint vobis homines , et persecuti vos fue- 
rint , et dixerint omne malum adversum vos 
mentientes , propter /ne; -e t iterum: Beati , 
cum separaverint vos , et exprobraverint , et 
ejecerint nomen vestrum tanquam malum pro- 
pter fdium hominis. Certe quidem, PP. RR. 
Fratresque in Christo Carissimi , illa Domini 
verba in hac nostra familia impleri non sine 
maximo animi solatio videmus. Vere enim ma- 
ledicunt nobis homines et persequuntur nos, et 
quod omnium vexationum compendium quod- 
dam est simul et fons uberrimus , dicunt omne 
malum adversum nos , et utique mentientes 
dicunt. Testis enim nobis est Deus et con- • 
scientia nostra , non eam nos vitam profiteri, 
omnibus devotam sceleribus, quae in nos con- 
gerere non cessant , et ob quae nos non ho- 
mines, sed hominum monstra quaedam ac por- 
tenta , reique publicae labem ac pestem esse 
jactitant , mullisque ignorantibus persuadent. 
Vere etiam separant nos et tanquam extra jus 
fasque positos habent , quibus ea , quam reli- 
quo generi humano magno ore venditant , li- 
bertas legumque tutela neganda sit , quasi fa- 
cinorosis et plane absque omni causae exami- 
ne convictis ac damnatis ; et ipsum denique 

nomen nostrum ejiciunt tanquam malum, uti- 
que non aliam ob causam nisi propter Filium 
Mominis, qui nos in sui nominis communionem 
vocare (lignatus est. Huic scilicet nomini san- 
ctissimo bellum indixerunt , hoc illi nomen 
oderunt ; quod quidem et verbis et factis de- 
monstrant, cum et nomen nostrum omnibus 
jam , qui fidem , qui pietatem sectantur , com- 
mune faciunt , et quod in nos exercent odium, 
eodem et Christi Jesu Vicarium , et Sanctam 
ejus Ecclesiam , et quidquid est usquam vir- 
tutis , castitatis, pietatis Christianae apertissi- 
me prosequuntur , Religionis universae osores 
infensissimi. • . 

Quod ergo ita habeamur a mundo , qui 
Dominum Jesum priorem nobis odio habuit, 
quodque in tam nobilem partem contumelia- 
rum' atque injuriarum crucis Christi vocemur, 
est profecto quod nobis gratulemur PP. ac FF. 
Carissimi , atque equidem fateor , me haec si- 
ne intima animi confusione commemorare non 
posse. Et quis ego sum Domine , ut me talis 
ac tantae gloriae participem esse volueris ? Et 
unde hoc mihi, ut hac me sorte carissimo- 
rum fidissimorumque famulorum tuorum di- 
gnareris ? Certe quidem Apostolus divinum 
exaggerat beneficium in iis , quibus donatum 
erat non solum ut in Christum crederent , sed 
etiam ut pro illo paterentur . Et Petrus pro 
Christi nomine opprobria ferentes hortatur ut 
glorificent Deum in isto nomine ; quoniam , 


inquit , quod est honoris , et gloriae , et vir- 
tutis Dei , et qui est ejus spiritus , super vos 
requiescit. Quorum verborum vim qui attente 
perpenderit, vix vel in coelis ipsis quidquam 
majus reperiri posse sentiet , si solam puris- 
simi gaudii jucunditatem excipias. Quamquam 
et liac ipsa carere fortes athletas suos noluit 
Dominus , saltem spe gaudentes ; ait enim : 
gaudete et exultate quoniam merces vestra 
copiosa est in coelis : Quin etiam paratis jam 
ac praesentibus gaudiis inter ipsas crucis ae- 
rumnas frui quibusdam ferventioribus conce- 
dit, quemadmodum illi qui dicebat : repletus 
sum consolatione , s uperabundo gaudio , in 
omni tribulatione nostra. 

Primus itaque hic sit sensus noster, PP. 
RR. ac FF. in Christo Carissimi, dignus Jesu 
socio , dignus Ignatii filio sensus , ut omne 
gaudium existimemus cum in varias tenta- 
tiones inciderimus. Tantumque absit , ut cui- 
quam ex nobis minus grande jam beneficium 
videatur sua ad Societatem vocatio , quod eam 
in signum positum videat cui contradicitur, ut 
vel hoc ipso nomine majoris illam facere , do- 
numque Dei tanto praeclarius aestimare ac stu- 
diosius conservare discamus. Est profecto ama- 
ris lacrymis deplorandus quorumdam pauco- 
rum casus, quos, sive quod ventum videntes 
validum timerent , seu quod alioqui non satis 
in Deo fixi , non satis in charitate radicati es- 
sent ac fundati y tempestate a nobis avulsos in- 

gemiscimus , qui scilicet miserunt manum ad 
aratrum , et respexerunt retro. Verum absit ab 
unoquoque nostrum hujusmodi opprobrium , 
ut inferamus crimen gloriae nostrae ; cum jure 
merito S. Bernardus dixerit : bonam vitam ego 
puto , multa bona facere , et multa mala pa- 
ti , et sic perseverare usque ad mortem. 

Ast haec paucorum quorumdam, quos 
modo commemoravi, inconstantia ac tristis rui- 
na alterum suggerit animi sensum , quem oc- 
casione earum , quas experimur, vexationum 
excitari in omnibus nobis vehementer exopto. 
Est autem , ut cum animo ob causae bonita- 
tem laeto atque erecto , veram simul ac pro- 
fundam humilitatem cum sancta solicitudine 
conjungamus. Etenim si nihil gloriosius esse 
potest , quam vocationis nostrae causa , id est 
virtutis , religionis, Christi Jesu causa aliquid 
pati ; illud tamen cogitare utiliter et possumus 
et debemus, fieri utique posse, ut cum mun- 
dus quidem exosos nos habeat eodem illo odio, 
quo Deum ipsum prosequitur ; fieri tamen 
posse , inquam , ut Deus mundo potestatem 
faciat ita nos exagitandi in vindictam nostra- 
rum culparum , culparum , inquam , etiamsi non 
communium sed aliquorum duntaxat , culpa- 
rum fortasse , quae si tam graves non videan- 
tur oculis hominum , sint tamen ejusmodi co- 
ram purissimis illis ac lucidioribus super so- 
lem oculis Dei , ut omnia ea , quae patimur , 
et graviora etiam mereamur. Quid enim, PP. 


Digitized by Google 



ac FF. Carissimi, numquid nobis ita blandi- 
ri, ita nobismetipsi placere possumus, ut ta- 
les nos esse , quales vocationis nostrae ratio 
nos esse postulat, nobis persuadeamus? Eritne 
quisquam inter nos , qui facile sibi satis fecis- 
se videatur , si quadam mediocritate virtutis 
contentus vivat, quae quidem, ut S. P. N. aje- 
bat, in communi hominum vita bonitas foret 
non contemnenda, at in nobis parum omnino 
esset ac pro nihilo reputanda , si cum eo sci- 
licet conferatur quod a nobis Institutum no- 
strum, quod regulae, quod tessera nostra ad 
Majorem Dei Gloriam , et grande nomen quod 
gerimus Societatis Jesu , quod denique tot 
tamque insignia in nos Dei beneficia requi- 
runt? Quanta, quaeso, deberet esse in omni- 
bus nobis intentionis rectitudo atque sinceri- 
tas? Quanta cum Deo in orando et in agendo 
familiaritas et conjunctio? Quanta in unoquo- 
que nostrum nominis proprii atque existima- 
tionis et omnis figurae hujus mundi despicien- 
tia? Quantus propriorum commodorum negle- 
ctus ? Quanta laborum pro Christo cupiditas 
ac tolerantia? Quanta obedientiae prornptitu- 
do atque perfectio? Quanta proprii judicii pro- 
priaeque voluntatis abnegatio ? Quanta vitae 
apostolicae et angelicae puritas , atque a levio- 
ribus etiam culpis mundities ? Quanta cari- 
tatis inter nos unio atque concordia? Quan- 
tum salutis proximorum studium, quanta in- 
dustria ? Quanta denique cura respondendi vo- 

cationi suae propriique explendi muneris, non 
utique pro cu jusque arbitrio , sed juxta eas 
leges , quas sapienter majores nostri praescri- 
ptas reliquerunt , quibus unis potissimum stat 
religiosus ordo , et floret , ac divinum me- 
retur uberiorem influxum? Equidem de me fa- 
teor , identidem eo me timore pulsari , ne for- 
tasse ob quorumdam , ob paucorum fortasse in 
acquirenda solida ac perfecta virtute negligen- 
tiam, videat Dominus Societatem suam non 
probationis modo , verum etiam purgationis in- 
digere ; vereor , inquam , ne cum inde quidem 
Satanas expetivit nos ut cribraret sicut tri- 
ticum , inde etiam ipse Dominus constituerit 
purgare aream suam. Certe quidem illius ver- 
ba sunt, quae merito quemvis seu torpentem 
seu dormientem excitent atque percellant : 
omnem palmitem non ferentem fructum tollet 
eum coelestis agricola , et eum qui fert fru- 
ctum purgabit eum , ut fructum plus afferat. 

Hic itaque est alter animi sensus , quem 
calamitatibus , quas vel patimur , vel merito 
timemus , excitari in nobis desidero , ut hu- 
miliemur sub potenti manu Dei. Nihil enim 
profecto juverit , PP. ac FF. Carissimi , si 
nobisraetipsi blandiamur , ipsi nos decipia- 
mus , ac tam facile nos tamque exiguo labo- 
re , tam levi , ut ita dicam , pretio veros nos 
Ignatii filios , veros Jesu socios esse nobis mol- 
liter persuadeamus. Contra vero , humilitatis 
quam dixi sensus nunquam non utilissimus 

est. Humilia te , inquit, in omnibus , et co- 
ram Deo invenies gratiam, Jlumiles si vere 


luerimus , gratiam inveniemus apml Deum ^ 
apud quem solum gratiam invenisse sat est , 
etiamsi gratia apud homines , quae per se fal- 
lax est , imminuatur vel etiam penitus nos 
destituat. Quare solicite vocationis nostrae ra- 
tionem perpendentes , illud a Domino quanta 
possumus humilitate petamus : Notum fac mi- 
hi Domine finem meum , ut sciam quid de- 
sit mihi ; ut finem , oh quem non modo con- 
ditus quisque est homo , et vocatus Christia- 
nus , sed eum etram , oh quem et Religiosus, 
Societatis Jesu , Sacerdos , linein denique, oh 
quem in suo isto gradu ac munere positus 


quisque nostrum est , attenta mente et illu 


stratis coelesti lumine oculis considerantes, vir 


deamus quam multa nohis desint , et imper- 
fectum nostrum lugeamus , et novos colliga- 
mus spiritus , ad insistendum firmius et ar- 
ctius inhaerendum Patrum nostrorum vesti- 


giis, Christique Jesu, qui dux noster est et 
vivum exemplar, fideli imitationi. Kquidem nul- 
la re magis quam hac , quam dixi , humili 
solicitudine placandum nohis esse Deum sen- 
tio ; hac immo vim etiam persecutionum re- 
tusum tandem ac infractum iri confido , ut , 
cum placuerint Domino viae nostrae, quem- 
admodum Sapiens ait , etiam inimicos no- 
stros convertat ad pacem ; coecas videlicet 
eorum mentes illuminet, corda tangat, et ex 

adversariis infensissimis aliquando eliam cupi- 
dos reddat opera6 nostrae , qua bene illis ipsis 
non optare modo ac precari , ut nunc qui- 
dem facimus , sed bene facere etiam pro no- 
stro munere possimus. Caeterum , eo quem 
dixi animo si fuerimus, quidquid tandem, Do- 
mino permittente , acciderit , veritatem expe- 
riemur celebratae illius ab Ecclesia sententiae: 
quia nulla nobis nocebit adversitas , si nulla 
nobis dominetur iniquitas . 

Neque enim ex iis, quae de humili con- 
cipienda solicitudine dixi , imminui vel mini- 
mum fiduciam cujusquam velim, PP. RR. ac 
FF. in Christo Carissimi; quin potius illud 
ad ultimum desidero ac postulo , ut quo hu- 
miliores in nobis fuerimus, eo majorem con- 
cipiamus in Deo fiduciam , eamque divinae 
gratiae virtute et sanctae orationis ope exci- 
temus in nobis ac foveamus quantam possu- 
mus maximam atque amplissimam. Quid enim, 
PP. ac FF. Carissimi , si qui sunt in vobis 
quos futurorum fortasse eventuum timor de- 
jicit , quid , inquam , timidi estis modicae fi- 
dei ? Numquid erit malum in civitate , quod 
Dominus non fecerit ? Aut poterit omnino 
malum esse quod fecerit Dominus ? Quod si 
non ea omnia, quae Dominus permittat, con- 
tinuo bona esse necesse est , nonne tamen 
fide certum est , omnia , etiam mala illa , di- 
ligentibus Deum cooperari in bonum ? Et re 
quidem vera , quid tandem illud erit , quod 

nobis , si Deum amemus , nocere possit? Quid, 
quod non etiam summe profuturum sit? 

Etenim quantacumquevel gravissima men- 
te praecipere velimus , quo tandem , quaeso , 
mundi totius totiusque etiam inferni furor re- 
cidet? Fortasse violentas inferet manus, car- 
cerem , vulnera , mortem minatur ? Haec qui- 
dem extrema sunt , quibus graviora , quan- 
tumcumque saevierit , non est quod inferre 
ultra possit. Atqui de his ipsis nonne ait Do- 
minus: nolite timere eos , qui occidunt cor- 
pus ? Ego vero sic existimo, PP. ac FF. Ca- 
rissimi , idemque vos existimare non dubito, 
summum esse bonum sanguinem ac vitam in 
tam bona causa profundere ; ut , si quid 
hujusmodi vel timentes exspectemus, mihi ne- 
scio quid praesumptionis habere videatur, qua- 
si ad tantam gloriam adspiremus , qua plane 
sumus indigni. Quamquam utinam digni esse- 
mus ! Utinam vel pauci quidam ex nobis tam 
beata sorte dignarentur 2 Quam multi , quae- 
so , ex Patribus nostris , viri apostolici , hujus 
tanti boni spe aliqua in suis laboribus ac ae- 
rumnis unice se sustentabant ? Hanc unicam 
metam sibi ac veluti incrcedem proponebant, 
quam tamen mullorum annoruin laboribus at- 
que aerumnis consecuti non sunt. Sed si tan- 
to nos bono indignos esse sentimus , saltem, 
quaeso , ne illud timeamus. Quin potius co- 
gitemus , Dominum , gravissimas illas mundi 
minas cum denuntiaret : et eritis odio omni- 

bus hominibus propter nomen meum , sermo- 
nem suum tandem inexspectata illa ac plane 
admiranda sententia conclusisse : et capillus 
de capite vestro non peribit. Quod quidem 
singulari modo hisce etiam temporibus experti 
sunt e nostris quam plurimi , e mediis pericu- 
lis divina protegente providentia erepti inco- 
lumes. 

Quid ergo timebimus ? fortasse , ne spo- 
liati iis quae ad vitarn sustentandam adhuc 
divina providentia suppeditavit , ad angustias 
rei familiaris redacti et egestate pressi, rebus 
non opportunis modo , sed et necessariis ca- 
renmus ? Ast utinam digni essemus , qui ali- 
quando uberiorem gustaremus fructum sanctae 
paupertatis , quae nunc quidem satis commo- 
de nos habet et eleemosyna quotidie sane lau- 
ta nos sustentat ! Similiores scilicet reddere- 
mur Patribus illis nostris, quos equidem tan- 
to virtutibus ac donis coelestibus et meritis 
apud Deum et homines locupletiores fuisse ex- 
istimo , quo erant ipsi in suae vitae ratione 
egentiores , cum paupertatem non affectu mo- 
do tenerent , sed re etiam experirentur , non 
raro necessariis etiam vitae subsidiis destituti. 
Quam in rem verba S. Patris nostri , quae , 
quoties lego , valde me movere solent , lu- 
bens commemorabo : Cum enim , inquit 

( exam. gen. c. 4 - n - 26. ) qui primi in Socie- 
tatem convenerunt , per hujusmodi indigen- 
tiam ac penuriam majorem rerum corpori 

necessariarum probati fuerint ; qui post eos 
accedent , curare debent , ut quoad poterunt 
eo pertingant , /ZK pervenerunt , w?Z ul- 
terius etiam in Domino progrediantur. Cae- 
terum meminisse juvat eorum , quae S.Evan- 
gelista Lucas refert de Domino Jesu discipu- 
los interrogante : quando misi vos sine saccu- 
lo et pera , numquul aliquid defuit vobis ? At 
illi dixerunt : nihil . 

Sed , si nec mors adeo nec rerum pe- 
nuria timenda est , aliud fortasse malurp im- 
minet , scilicet , ut invicem separari et' hac 
illae dispergi necesse sit , quo vim persecutio- 
nis declinemus? Haec , non diffiteor, PP. ac 
FF. Carissimi, mihi quidem certe, nec minus 
etiam vobis , ut existimo , omnium gravissima 
foret probatio. Nihilominus tamen , si talem 
etiam probationem , duram sane , permitteret 
Dominus, probatio utique foret , non perdi- 
tio. Et numquid non Domini est terra et ple- 
nitudo ejus? Aut ubicumque fuerimus , non- 
ne filii semper erimus illius Providentiae, quae 
nescit amare et deserere , quia tota paterna 
est? Denique siquid tale accideret , nonnisi 
ad tempus, ad exiguum tempus accideret, quo 
virtus nostra et constantia probaretur. Haec 
certe fiducia , fore ut , si dispergi nos con- 
tingat , iterum colligendi simus, idque brevi, 
mihi quidem ita inhaeret animo defixa , ut de 
ea usurpare illa Prophetae verba non dubita- 
turus sim: reposita est haec spes mea in sinu 

meo . Nequaquam , PP. ac FF Carissimi ; tot 
illae ac tantae misericordiae Domini , quas So- 
cietas experta est adhuc hisce ultimis tempo- 
ribus , et quibus non immerito aliquam mira- 
culi speciem inesse multi etiam externi existi- 
mant , illae, inquam , tantae Domini miseri- 
cordiae dubitare nos non sinunt , quin, quod 
coepit opus , ipse etiam velit perficere. Quod 
si percusserit nos , et sanabit ; si disperserit, 
et congregabit. Quare animum , quaeso, quot- 
quot sumus , obfirmemus , et quaecumque tan- 
dem futura sint ea , quae disposuerit Domi- 
nus , gloriemur cum Apostolo in tribulationi - 
bus , scientes quod tribulatio patientiam ope- 
riatur , patientia autem probationem , proba- 
tio vero spem , spes autem non confundit. 

Fluctibus jactatur cymba Societatis ; et 
quid mirum , quando Petri navis teterrima 
procella pulsatur? Scilicet, nox ingruit ac po- 
testas tenebrarum. Laboramus in remigando: 
remiges enim a Pio VII. vocali sumus ; uti- 
nam strenui , nullisque frangendi laboribus ! 
Laboramus , inquam, in remigando ; est enim 
contrarius ventus. Ast , modo ne cessemus , 
PP. ac FF. Carissimi , illucescet aliquando dies , 
et Jesus veniens , qui suos nunc laborantes 
videt utique , aderit , et ambulans super mare 
fluctus feros divino vestigio calcabit , et ces- 
sabit ventus , et fiet tranquillitas . Clamemus 
utique , oremus : Domine salva nos. At per- 
eundi timorem nimium , quaeso , ne concipia- 

mus , ne forte , quemadmodum Apostoli , a 
benignissimo Domino modicae fidei arguamur. 
Expectemus , viriliter agamus , confortetur 
cor nostrum et sustineamus Dominum. Adhuc 
modicum aliquantulum , quia veniens veniet 
et non tardabit. Illud interea precari a Do- 
mino non ullo die omittamus , ut , qui dat 
omnibus aj fluenter et non improperat, donet, 
quod Apostolus optimum vocat , donet , in- 
quam , omnibus nobis gratia stabilire cor. 
Simul etiam illud Petri monitum prae oculis 
habeamus , ut qui patiuntur secundum volun- 
tatem Dei , fideli Creatori commendent ani- 
mas suas in bene factis. Deus autem omnis 
gratiae qui vocavit nos in aeternam suam glo- 
riam in Christo Jesu , modicum passos, ipse 
perficiet , confirmabit , solidabitque. Ipsi glo- 
ria et imperium in saecula saeculorum. Anien. 

Vestrum omnium SS. SS. ac precibus me 
commendo 

RR.PP.acFF. in Christo Carissimi. 


Romae die 24- Julii 1 83 1 . 

imprimatur. 

Fr. J. Malia Vclzi S.P. A. Mag. 

IMPRIMATUR. 

J.Della-Poila Palr. 
Consi. 

